钦定古今图书集成/明伦汇编/氏族典/第413卷 > 《赠韦七赞善》唐·杜甫
## 钦定古今图书集成/明伦汇编/氏族典/第413卷 > 《赠韦七赞善》唐·杜甫

乡里衣冠不乏贤，杜陵韦曲未央前。尔家最近魁三
象，时论同归尺五天。北走关山开雨雪，南游花柳塞
风烟。洞庭春色悲公子，《虾菜》忘归范蠡船。

《汉书杜周传》周子延年。延年子钦，字子夏，目偏盲。茂
陵杜邺与钦同姓字，俱以材能称京师，故衣冠谓钦
为“盲杜子夏”，以相别。钦恶，以疾见诋，迺为小冠，高广
财二寸。由是京师更谓钦为“小冠杜子夏”，而邺为“大
冠杜子夏”云。

《后汉书杜密传》：“密，颍川阳城人，为太仆党事既起，免
归本郡，与李膺俱坐，而名行相次，故时人亦称李杜
焉。”〈按注前有李固杜乔故言亦也〉

《续文献通考》：晋杜坦因简文帝称金日䃅进言曰：“日
䃅若生今世牧马不暇，安得显用？”帝曰：“卿何量朕之
薄也？”坦曰：“且以臣言之，臣本中州钜族，特以渡江差
后，遂以伧荒见隔。以此而观，日䃅安得不牧马？”帝悦，
迁为侍中。

《魏书胡叟传》：“叟，安定临泾人，好属文，既善为典雅之
词，又工为鄙俗之句。入长安观风化，隐匿名行，惧人
见知。时京兆韦祖思少阅坟典，多蔑时辈，知叟至，召
而见之。祖思习常，待叟不足，叟聊与叙温凉，拂衣而
出。祖思固留之曰：‘当与君论天人之际，何遽而反乎’？
叟对曰：‘论天人者，其亡久矣。与君相知，何夸言若是
也’。”遂不坐而去。至主人家，赋《韦杜二族》，一宿而成，时
年十有八矣。其述前载无违旧美，叙中世有协时事，
而末及鄙黩。人皆奇其才，畏其笔，世犹传诵之，以为
笑狎。

《唐书杜正伦传》：“正伦，相州洹水人。隋世举秀才，天下
不十人，而正伦一门三秀才，皆高第，为世歆美。正伦
与城南诸杜昭穆素远，求同谱，不许，衔之。诸杜所居号杜固，世传其地有壮气，故世衣冠。正伦既执政，建
言凿杜固通水以利人。既凿，川流如血，阅十日止。自
是南杜稍不振。”

《杜审言传》：审言生子闲，闲生甫，甫旷放不自检，好论
天下大事，高而不切，少与李白齐名，时号“李杜。”

《辛氏三秦记》：长安谚云：“城南韦杜，去天尺五。”

杨炯《杜袁州墓志铭》：“高辛之抚教万人，尧帝之平章
百姓，传称圣人之后。《易》曰：‘积善之家’。在夏为御龙，在
周为唐杜，三王以降，百代可知。车服出于南阳，衣冠
集于京兆。”

《懒真子杜牧传》称，“牧仕官不合意，而从兄悰位将相，
怏怏不平，卒年五十。”仆以《杜氏家谱》考之，襄阳杜氏
出自当阳侯预，而佑盖其后也。佑生三子：师损、式方、
从郁。师损三子：诠、愉、羔。式方五子：惮、憓、悰、恂、怕。从郁
二子：牧、颛。群从中悰官最高，而牧名最著。岂以富贵
声名不可兼乎？杜氏凡五房：一京兆杜氏，二杜陵杜
氏，三、襄阳杜氏，四洹水杜氏，五濮阳杜氏。而杜甫一
派不在五派之中，岂以其仕宦不达，而诸杜不通谱
系乎？何家谱之见遗也？《唐史》称：“杜审言，襄州襄阳人，
晋征南将军，预远裔，审言生闲，闲生甫。”由此言之，则
甫、佑同出于预，而《家谱》不载，未详。

《野客丛谈》：“包弹”对杜撰为甚的。包拯为台官，严毅不
恕，朝列有过，必须弹击，故言事无瑕疵者曰“没包弹。”
杜默为诗多不合律，故言事不合格者为杜撰。世言
杜撰，包弹本此。然又观俗有杜田、杜园之说，杜之云
者，犹言假耳，如言自酿薄酒，则曰杜酒。子美诗有“杜
酒偏劳劝”之句，子美之意，盖指杜康，意与事适相符
合，有如此者。此正与杜撰之说同。《湘山野录》载盛文
肃公撰文节神道碑石，参政中立急问曰：“谁撰？”盛卒
曰：“度撰。”满堂大笑。文肃在杜默之前，又知杜撰之说，
其来久矣。

《续文献通考》：“汉李固、杜乔、李膺、杜密、李云、杜众，唐李
白、杜甫，又宋末有李韶、杜范，皆以廉直著名，人称李
杜。